**Košický večer** bol mestský večerník v Košiciach. Večerník bol založený v roku 1969, čo z neho robí najstarší večerník na Slovensku.

História
--------

Lokálno-regionálny denník vznikol v roku 1969 pod názvom *Večer*. Mesto Košice sa tak po mestách ako Praha, Bratislava a Brno stali ďalším československým mestom s večerníkom. Jeho tvorcovia chceli aby to bol spravodajsko-reportážne regionálne periodikom, ktoré by vyplnilo časovú medzeru medzi dvoma vydaniami ranníkov v meste.

Spočiatku bol redakčný kolektív poskladaný z menej skúsených novinárov a začiatočníkov. Najprv redakcia sídlila v 2-3 kanceláriách vtedajších *Východoslovenských tlačiarní*. Neskôr sa presťahovali do dôstojnejších priestorov. Pôvodne sa mali noviny volať *Košický expres*. Bol spracovaný aj grafický návrh titulku – písmená tvoril dym vychádzajúci z komína rýchlika. Na ministerstve kultúry však už mal Zväz slovenských spisovateľov zaregistrovaný týždenník s názvom *Expres*. Tak sa návrh zmenil a vybral sa názov *Večer* podľa parížskeho periodika Le Soir.

Zakladajúcimi členmi boli šéfredaktor Ivan Fecko, Miroslav Křížek a Ondrej Antal (zástupcovia šéfredaktora), ďalej redaktori Soňa Černá–Makarová, Milan Desiatnik, Milada Kuxová, Pavol Mato, Štefan Németh, Rudolf Szubally, Anna Švigárová, Juraj Vykukel a fotoreportér Ivan Laputka.

Po prvom roku vydávania v meste so 180 tisíc obyvateľmi dosiahol priemerný denný náklad 20 588 výtlačkov. Už v prvý deň sa muselo na základe záujmu čitateľov k pôvodným 25 tisícom výtlačkov, dotlačiť ďalších 5 tisíc kusov. Predávali ho kolportéri po celom meste, riadení samotnou redakciou.

V roku 1990 bol premenovaný na *Košický večer*. Vychádzal denne od pondelka do piatku s víkendovou prílohou v piatkovom vydaní až do júna 2004, kedy ho začal publikovať Petit Press a tlačil každý týždeň v piatok. Najprv niesol názvy *Korzár Večer* a neskôr *MY Večer*. Pokus o obnovu prišiel tiež z večerníkom KOŠICE:DNES, no ten sa po čase zmenil na týždenník.

V Košiciach a najbližšom okolí do októbra 2023 taktiež vychádzalo piatkové popoludňajšie vydanie *Košického Korzára* s názvom *Košický Korzár večer*, ktorého súčasťou bol aj televízny program *Fotelka*. Tento fakt z neho robil nasledovníka pôvodného večerníka *Košický večer*.

Referencie
----------

1. ↑  Štátna vedecká knižnica v Košiciach. *Jednotky: My Košický večer* [online]. Košice: sclib.svkk.sk, [cit. 2021-01-30]. Dostupné online.
2. ↑  Georgios Terzis. *European Media Governance: National and Regional Dimensions*. [s.l.] : Intellect Books, 2007. Dostupné online. ISBN 978-1-84150-192-5. S. 425.
3. 1 2 3 4 5 6  RO SSN Košice, Štefan Németh. *Pred polstoročím vyšiel v Košiciach po prvý raz VEČER* [online]. ssn.sk, 2019-01-04, [cit. 2021-01-30]. Dostupné online.
4. ↑  Andrej Tušer. The European Character of the Slovak Regional and Local Press (Part Two). *Human Affairs*, 1998. Dostupné online [cit. 2021-01-30].
5. ↑  TASR. Vydavateľstvo Petit Press kúpilo Košický večer. *hnonline.sk* (Bratislava: MAFRA Slovakia), 2004-04-30. Dostupné online [cit. 2021-01-30]. ISSN 1336-1996.
6. ↑  TASR. Košičania si od piatka zalistujú v novom večerníku. *teraz.sk* (Bratislava: TASR), 2014-09-10. Dostupné online [cit. 2020-06-21].
7. ↑  KAROLYI, Dušan. *Denník KOŠICE:DNES sa mení na týždenník* [online]. Košice: kosicednes.sk, 2020-10-09, [cit. 2020-10-09]. Dostupné online. [nefunkčný odkaz]
8. ↑  Petit Press. *Denník Korzár* [online]. Bratislava: petitpress.sk, [cit. 2021-01-31]. Dostupné online.

Pozri aj
--------

* Korzár
* KOŠICE:DNES

Externé odkazy
--------------

* Historická web stránka večerníka
* Web stránka denníka Korzár


|  |  |
| --- | --- |
| Portal | Košický portál |